Moninaisuus, yhdenvertaisuus ja osallisuus

Moninaisuus, yhdenvertaisuus ja osallisuus, lyh. DEI (), tarkoittaa henkilöstöpolitiikassa etenkin sellaisten henkilöryhmien reilua kohtelua ja täyttä osallistumista, jotka joistakin historiallisista syistä ovat olleet aliedustettuja tai joutuneet identiteettinsä tai vammaisuutensa takia syrjityiksi. 
DEI-politiikka voi tarkoittaa vain työvoiman monimuotoisuutta, mutta se voi tarkoittaa myös palkkojen ja muiden etujen tasapuolisuutta sekä yhtäläisiä vaikutusmahdollisuuksia. DEI-politiikkaa on yleistynyt myös voittoa tavoittelemattomalle sektorille ja avoimen lähdekoodin projekteissa.
DEI-ohjelmia on arvosteltu Yhdysvalloissa siitä, että ne ovat identiteettipoliittisia, mielivaltaisia ja syrjiviä, sekä siitä, että ne laskevat tuottavuutta ja kasvattavat epäpätevien työntekijöiden osuutta.
Tausta.
DEI-politiikka käynnistyi Yhdysvalloissa positiivisen syrjinnän käsitteen pohjalta 1960-luvulla. Positiivinen syrjintä eli positiivinen erityiskohtelu pyrkii lisäämään aliedustettujen ryhmien osallisuutta ja mahdollisuuksia tarjoamalla niille yhtäläisiä mahdollisuuksia enemmistöryhmiin verrattuna.
Toteutus 2020-luvulla.
Yhdysvaltain yrityksissä ja yliopistoissa.
Yhdysvaltalaisista työntekijöistä yli 60 prosenttia työskenteli vuonna 2023 työpaikassa, jonka työhönotossa, ylennyksissä tai palkkauksessa käytettiin DEI-periaatteita.
DEI näkyy työpaikoilla esimerkiksi henkilöstökoulutuksena, resurssiverkostoina ja työhönottokäytäntöinä. DEI-koulutuksessa työntekijät opetetaan ymmärtämään ja ylittämään kulttuuriset eroavaisuudet. Työhönotossa etsitään rodullisesti, sukupuolisesti, maantieteellisesti ja työtaustaltaan vaihtelevia hakijoita.
George Floydin kuolema vuonna 2020 lisäsi yritysten panostuksia DEI-politiikkaan. Muutamaa vuotta myöhemmin monet yritykset alkoivat vetäytyä DEI-liikkeestä. Esimerkiksi Harley-Davidson lopetti DEI-politiikkansa elokuussa 2024. Donald Trumpin tultua valituksi uudelleen presidentiksi vuonna 2024 monet suuret yhdysvaltalaiset yhtiöt, kuten Meta, Amazon, Walmart ja McDonalds, luopuivat DEI-politiikasta.
Yhdysvaltalaisissa yliopistossa on harjoitettu positiivista erityiskohtelua muun muassa ei-valkoisten opiskelijoiden määrän lisäämiseksi. Vuonna 2023 Yhdysvaltain korkein oikeus kuitenkin totesi rotuperusteiset opiskelijavalintakäytännöt perustuslain vastaisiksi. Tämän päätöksen jälkeen Yhdysvalloissa yleistyivät DEI-politiikaa vastaan nostetut oikeusjutut, joissa on vedottu siihen, että Yhdysvaltojen lait kieltävät rotuun ja sukupuoleen perustuvan työsyrjinnän.
Pohjoismaiden yrityksissä.
Yritysvastuuverkosto FIBSin Yritysvastuu 2025 -tutkimuksen mukaan suomalaisissa yrityksissä DEI ja ihmisoikeudet olivat aiempaa vahvemmin mukana yritysten tavoitteissa. Lähes kaikki (95 %) tutkimukseen vastanneista yrityksistä sanovat sitoutuneensa edistämään DEI-teemoja toiminnassaan. Kyselyyn vastasi 183 suurten ja keskisuurten yritysten toimitusjohtajaa.
DEI-politiikka nousi Suomessa julkiseen keskusteluun heinäkuussa 2024, kun Iltalehden toimittaja Sanna Ukkola julkaisi kolumnin Ylen järjestämistä DEI-koulutuksista. Ylen päätoimittaja Panu Pokkinen perusteli vuonna 2024 Yleisradion DEI-koulutuksia sillä, että Suomessa monimuotoisuus ja moniäänisyys ovat yrityskulttuurikysymyksiä ja käytössä aikaansa seuraavissa suurissa suomalaisissa yrityksissä, kuten Koneessa, Nokiassa, Nesteessä ja Supercellissä. Hän kirjoitti: ”Ylen lisäksi Sanoma on näkyvästi pitänyt esillä monimuotoisuutta, diversiteettiä ja inkluusiota. Myös Alma Media on pitänyt monimuotoisuusasioita voimakkaasti esillä, ja julkisella rekrytointisivullaan alleviivaa rekrytoinneissa yhdenvertaisuuden ja monimuotoisuuden periaatteita.”
Suomalaisen Fiskarsin toimitusjohtaja Nathalie Ahlström sanoo, että Amerikassa tapahtuvat asiat eivät vaikuta heidän DEI-käytöntöönsä yhtään: "Olemme globaali bränditalo, ja kuluttajan pitää voida luottaa siihen, että teemme oikeita asioita." Hänen mukaansa kyse ei ole vain designista ja funktionaalisista innovaatioista, vaan myös moninaisuudesta ja toiminnan kestävyydestä. "Se on meidän lupauksemme kuluttajille." Kyse on myös tuotteiden kilpailukyvystä, kun monimuotoisuutta edistävä yhtiö löytää monimuotoista työvoimaa, jolta syntyy monimuotoisia ajatuksia. Myös hissivalmistaja Koneen osaamisesta ja kulttuurista vastaavan johtajan Markus Jylhän mukaan monimuotoisuudesta nyt noussut keskustelu on ennen muuta yhdysvaltalainen ilmiö.
Naisten osuus johtoryhmissä.
Naisten osuus pohjoismaisten pörssiyhtiöiden johtoryhmissä vaihtelee Tanskan 19 prosentista Islannin 35 prosenttiin. Yritysten hallituksissa naisten osuus vaihtelee Tanskan 29 prosentista Islannin 43 prosenttiin. EU-direktiivin mukaan naisten osuus hallituksissa on nostettava yli 40 prosenttiin yli 250 työntekijän pörssiyhtiöiden hallituksissa. Vain Norjassa ja Islannissa tavoite täyttyy koko yritysjoukossa. Ruotsissa se täyttyy vain suurimmissa yhtiöissä. Suomessa tavoite ei täyty missään kokoluokassa. Siirtymäaika päättyy vuoden 2026 heinäkuussa.
Suomen pörssiyhtiöiden johtajistossa on vain yhdeksän prosenttia sellaisia kokoonpanoja, joissa ei ole lainkaan naisia edustettuina. Konsulttiyhtiö Impactlyn asiantuntija Suvi Halttula sanoi tammikuussa 2025, että Suomessa on nähty erityisen selvä muutos etenkin pörssin pienimmissä yhtiöissä. Viimeisen vuoden aikana pörssin pienissä small cap -yrityksissä vain miehistä koostuvien johtoryhmien määrä on pudonnut 14 yhtiöstä neljään. Tanskassa useimmissa pörssiyhtiöiden johtoryhmissä ei ole lainkaan naisia.
Yliopistoissa ja tutkimuksessa.
Suuri kansainvälinen tieteellisten julkaisujen kustantamo Elsevier alkoi kysyä vuonna 2024 tieteellisten artikkeleiden vertaisarvioitsijoilta, mitä rotua, kansallisuutta ja sukupuoli-identiteettiä he edustavat. Näin se haluaa edistää tutkimuksessa DEI-periaatteiden toteutumista, korjata epäoikeudenmukaista puolueellisuutta ja edistää suurempaa tasa-arvoa.
Oulu yliopisto ja Taideyliopisto ovat sitoutuneet DEI-periaatteisiin kaikessa toiminnassaan jo arvoina itsessään. Oulussa on otettu käyttöön kaksikieliset diapohjat tarkoituksella saada esittäjät miettimään, olisiko tarpeen käyttää suomen rinnalla englantia. Oulun yliopistossa työryhmät tulisi koostaa siten, että juridisen sukupuolen mukaisesti ryhmissä tulisi olla vähintään 40 prosenttia sekä miehiä että naisia. Oulun yliopiston tutkijat ovat saaneet myös rasti ruutuun -tyyppisen verkkotyökalun sukupuolivaikutusten arviointiin. Taideyliopistossa on ollut vahva tahtotila inklusiivisuuden valtavirtaistamiseen. Kampuksilta löytyy esimerkiksi suurempien unisex-wc-tilojen ohella yhden hengen wc:n yksiköitä. Sukupuolineutraaleja "hen-" ja "they"-pronomineja käytetään ruotsin- ja englanninkielisessä opetuksessa.
Maaliskuussa 2025 Aalto-yliopisto päätti keskeyttää rahoitushakemukset Yhdysvaltoihin. Syynä olivat presidentti Donald Trumpin ja hänen hallintonsa monimuotoisuuteen liittyvät niin sanotut DEI-linjaukset. Yliopiston tutkimuspalveluiden johtaja sanoi Trumpin linjanneen, että liittovaltion rahaa ei saa käyttää DEI-ohjelmiin, ja tämä pätee myös Yhdysvaltojen ulkopuolella. Aalto-yliopisto haluaa tietää, ovatko Trumpin linjaukset ristiriidassa Aalto-yliopiston arvojen ja sisäisen politiikan kanssa.
Arvostelu ja vastatoimet.
DEI-politiikan vastustajat Yhdysvalloissa ovat kutsuneet DEI-politiikkaa valkoisten ihmisten ja miesten syrjinnäksi ja mustamaalaamiseksi, ihmisten poissulkemiseksi sekä indoktrinaatioksi. Arvostelijoiden mukaan DEI on epäreilua ja rasistista politiikkaa, jossa ihmisiä syrjitään ja asetetaan rodulliseen suosituimmuusjärjestykseen sekä mielivaltaisiin ”sortajien” ja ”sorrettujen” rooleihin. Konservatiivisen Claremont Instituten johtajan Ryan P. Williamsin mukaan DEI aiheuttaa katkeruutta, konflikteja ja mielipahaa, ja se vaarantaa yhdysvaltalaisen demokratian. Elon Muskin mukaan DEI:n monimuotoisuusperiaatteen pohjalta palkatut epäpätevät työntekijät aiheuttavat vaaratilanteita, ja otti esimerkiksi Kalifornian maastopalot 2025. Suomessa "Iltalehden" uutispäätoimittaja Valtteri Varpela arvosteli vuonna 2024 Ylen DEI-koulutusta haastateltavien syrjinnästä iän ja ihonvärin perusteella.
DEI-politiikkaa on arvosteltu organisaatioiden politisoimisesta, ja sen väitettyjä taloudellisia hyötyjä on kyseenalaistettu. DEI-henkilöstöpolitiikan hyvältä kuulostavien ihanteiden takaa on tunnistettu identiteettipoliittinen ohjelma, joka julistaa intersektionaalista feminismiä ja antirasismia. Aatemaailmaa on levitetty yritysmaailmaan paitsi yhteiskuntavastuun myös tuottavuuden nimissä.
Yhdysvaltain presidentti Donald Trumpin hallinnon ideologiaa lähellä olevan Project 2025:n osa Center for Renewing America määrittelee DEIn olevan:Nimitys institutionaaliselle byrokratialle ja sisäpolitiikalle, joka valvoo woken toteutumista hallinnossa, liike-elämässä ja koulutuksessa. DEI on merkittävä työkalu yhdysvaltalaisen yhteiskunnan uudistamiseksi woken aiheiden suuntaan. Monimuotoisuutta mitataan vasemmiston intersektionaalista kehystä vasten. Yhdenvertaisuus edellyttää yhtäläisiä tuloksia, mutta vain intersektionaalisuuden suosimien puitteiden segmentille. Osallisuus on tarkoitettu vain niille, jotka kannattavat valveutunutta maailmankuvaa.
Trumpin vastatoimet.
Yhdysvaltain presidentti Donald Trump allekirjoitti 20. tammikuuta 2025 presidentin asetuksen "Radikaalien ja tuhlaavien valtion DEI-ohjelmien suosimisen lopettaminen". Asetuksessa todetaan muun muassa, että liittovaltio nimittää:"Hallinto- ja budjettiviraston (OMB) johtajan, jota avustavat oikeusministeri ja henkilöstöhallinnon toimiston (OPM) johtaja, joka koordinoi kaikkien syrjivien ohjelmien lopettamisen, mukaan lukien laittomat DEI ja monimuotoisuus, tasapuolisuus, osallisuus ja saavutettavuusohjelmat” (DEIA) liittovaltion hallituksen toimeksiannoissa, politiikoissa, ohjelmissa, asetuksissa ja toimissa, millä tahansa nimellä ne esiintyvätkään. Tämän ohjeen toteuttamiseksi OPM:n johtaja tarkastelee ja tarkistaa tarvittaessa kaikki olemassa olevat liittovaltion työkäytännöt, ammattiliittojen sopimukset ja koulutuskäytännöt tai -ohjelmat lakimiehen avustuksella tämän määräyksen noudattamiseksi. Liittovaltion työllisyyskäytännöt, mukaan lukien liittovaltion työntekijöiden suoritusarvioinnit palkitaan yksilön aloitteellisuuden, taitojen, suorituskyvyn ja kovan työn perusteella, eivätkä ne saa missään tapauksessa ottaa huomioon DEI:n tai DEIA:n toteuttamista, tavoitteita, käytäntöjä, toimeksiantoja tai vaatimuksia."Asetus määrää, että OMB:n johtajalle on annettava luettelo kaikista viraston tai osaston DEI-, DEIA- tai "ympäristöoikeudenmukaisuuteen" liittyvistä tehtävistä, komiteoista, ohjelmista, palveluista, toiminnoista, budjeteista ja menoista, jotka olivat olemassa marraskuussa 2024, sekä arvio siitä, onko näitä tehtäviä, komiteoita, ohjelmia, palveluja, toimintoja, budjetteja ja menoja harhaanjohtavasti nimetty uudelleen niiden alkuperäisen tarkoituksen säilyttämiseksi sen jälkeen. Luetteloitava ovat myös ne liittovaltion urakoitsijat, jotka ovat tarjonneet DEI-koulutusta tai DEI-koulutusmateriaaleja viraston tai osaston työntekijöille. On myös tehtävä luettelo niistä liittovaltion avustuksensaajista, jotka ovat saaneet liittovaltion rahoitusta DEI-, DEIA- tai "ympäristöoikeudenmukaisuuteen" liittyvien ohjelmien, palveluiden tai toimintojen tarjoamiseen tai edistämiseen vuodesta 2021 alkaen.
Trumpin lehdistösihteeri vahvisti, että monimuotoisuuden, oikeudenmukaisuuden tai inkluusion rooleista käsin työskentelevät työntekijät sijoitetaan palkalliselle hallinnolliselle lomalle. Tämä on "voimassa välittömästi" hallituksen ryhdyttyä toimiin lopettaakseen kaikki DEIA-aloitteet, toimistot ja ohjelmat. Henkilöstöhallinnon toimiston muistio ohjaa virastoja poistamaan niihin liittyvät verkkosivustot ja sosiaalisen median tilit, sekä peruuttamaan kaikki DEI:hen liittyvät koulutukset.